Minister se seksuele teistering-saak onder die loep geneemEnoch Godongwana, minister van finansies (Begrotingsrede 2022) (Foto: Elmond Jiyane/GCIS) Aanklaers het Maandag gesê hulle sal bevindings van ’n polisieondersoek na bewerings van seksuele aanranding teen Enoch Godongwana, minister van finansies, ondersoek om te besluit of hy verder vervolg moet word. Godongwana word daarvan beskuldig dat hy vroeër vandeesmaand ŉ personeellid by ŉ hotel se masseerdienste in die Krugerwildtuin seksueel geteister het. Hy ontken die bewerings en sê sy vrou was in dieselfde kamer toe hy die massering ontvang het. Die Nasionale Vervolgingsgesag (NVG) het gesê hy sal na verwagting Maandag die saakdossier van die polisie ontvang. “Die vervolging het tyd nodig om die dossier te bestudeer en die bewyse na te gaan wat hulle het,” het Monica Nyuswa, woordvoerder van die NVG, bevestig. Godongwana het gesê hy sal bedank as aanklagte teen hom aanhangig gemaak word. “Ek het op geen manier of op enige tydstip iemand onvanpas aangeraak, seksueel geteister of aangerand nie,” het die minister verlede week in ’n verklaring gesê. “Ek neem die bewerings baie ernstig op. As sodanig wag ek in afwagting vir die nodige regsprosesse om te ontvou.” Godongwana het verlede jaar die leisels as minister van finansies oorgeneem.